safouaneb/arywiki huggingface dataset:
حريرة

لحريرة هي شوربة خاصة بـ لكوزينة لمغريبية. كيتخلط فيها بزاف د لقوام بحال لحمص و لعدس ولقصبر و لكرافص و الدݣيݣ و اللحم و ماطيشة. كتتشرب بشكل كبير ورسمي فشهر رمضان ومايمكنش تلقا شي طابلة د شي عائلة مغريبية مفيهاش لحريرة مع شهيوات خرى خصوصاً الشباكية و التمر. لحريرة طقس من طقوس رمضان ولاكين كتشرب حتى فلاوقات العادية وخصوصا فلبرد. لكلمة. كيقول دريس ازدود فاصل كلمة «الْحْرِيرَة» بلي راها امازيغية مشتقة من كلمة «تاحريرت» وجمعها هو «تيحريرين». لمعنى الرمزي لكلمت لحريرة. كيݣولو لمغاربة لحريرة بمعنى زاوج ويقصدو لمشاكل لمعقدة للي صعيب تتحل ويقولو هاذ لجوملة: "حريرتك حريرة" بمعنى قضيتك صعيبة. لحريرة ف لجزاير. دكر لكاتب لجزائري لوهراني مالك عالولا (1937 - 2015) ف كتابو "les festins de l'exil" بلي لحريرة لي منتشرة ف وهران اصلها مغريبي، و كيقول بضبط ف صفحة 110: تاريخ. على حساب الشاف لمغريبي لحسين لهواري لمهتم ب تاريخ لكوزينة لمغريبية، لحريرة يقدر يكون عمرها 2200 عام، و عندها رتباط ب التقافة لامازيغية. و كيڭول بلي لكوماندانات د الجيش الروماني كانو كيوصيو لعساكريا و لڭلادياتورات باش ياخدوها. لهواري كيعتابرها "اقدم طبق مغريبي موتق تاريخياً". كاينين مؤرخين خرين كيڭولو بلي اصلها كيرجع ل لعهد لمريني، ف كتاب تحفة النظار في غرائب الامصار وعجائب الاسفار ديال بن بطوطة فاش زار لهند، وقال: وشار ليها لقاضي لمغريبي عبد المامون البلغيثي ف شعر ديالو هي و لكسكسو: و ف عهد لمرابطين و لموحدين، ذكر النويري بلي بن تومرت -مؤسس الدولة لموحدية- كان كيطيبها ل لعساكريا ديالو كلا نهار بعدما قطع الامير علي بن يوسف عليهم لميرة "(لماكلة لي كيتزودو بيها)"، وشار ليها بن زهر بمصطلح «الحريرة». وكنلقاوها مذكورة ف لارجوزة الشقرونية ديال عبد القادر بن العربي المنبهي المدغري بن شقرون المكناسي -لي عاصر مولاي سماعيل- بسميت "مشروب لحساء" وكيقول فيها: وكتعتابر لحريرة من لاطباق لمغريبية لي هضرو عليها لواريدين و وصفوها، و قالو بلي شكالها و لوانها كاتنوع و كاتختالف، كما انها ذكرات ف كتاب «Le Maroc Moderne» لي تصدر عام 1885م ف عهد السلطان لحسن الاول (1836م - 1894م)، وجا فيه:
زلابية

زلابية من لحلويات لي عندها قيمة تقليدية خصوصاً ف رمضان ف الطابلة ديال لفطور ملي تبغي لعائلة تـݣلع لمغرب كتحطها معا لحريرة و تّمر.
لمغاربا

لمغاربا هوما واحد لقوم اللي جنسيتهم ولّا اصلهوم من بلاد لمغريب سوا ساكنين ف لداخل ديالو ولّا على برا. عادادهوم ف لمغريب دابا واصل ل 38 مليون. غالبيتهم على الدين لاسلامي السني على لمذهب لمالكي. اغلبية د لمغاربا كينتاسبو اما للامازيغ ولّا للعرب. كاينين اقليات بحال ليهود لمغاربة لي نسبتهم 0. 2٪، و لؤروپيين لمغاربا. لمغاربا اللي ساكنين ف بلدان خرين كايتسماو ب "لمغاربا د لخاريج". اغلبية د لمغاربا د لخاريج كاينين ف فرانسا، سپانيا، بلجيكا، الطاليان، اسرائيل و هولاندا. كاينين مغاربا تا ف المانيا، لميريكان، كانادا و بلدان لخليج بحال لامارات.
أندلوس

اندلوس هيا لمجمول دݣاع ديك لازون ف شبه لجزيرة لايبيرية اللي كانت تابعة ل لحْكَامْ ديال لمسلمين. وهيا شادة فجوج بلدان تاع دابا لي هوما الصبليون و لبرطقيز و شويا من جنوب فرانسا. لحكام د لمسلمين فبلاد لاندلوس دام علاين تمنية د لقرون من 711 حتال 1492 فاش طاحت ف ليدين ديال يزابيل لقشتالية و راجلها فيرنالدو الجاوج لاراݣوني ب لمعاونة ديال لكانيسة لكاتوليكية. عرفت الاندلس فالحكم د لمسلمين تطور كبير فمجال ديال العمران و زدهار علمي و ثقافي وساهمو فيه عدة سلالات اسلامية منهم لموحدين و لمرابطين و بني عباد و بني لحمر. و هادشي لي غادي تستافد منو ؤروپا الغربية و الثورة الصناعية بزاف خصوصا ليختراعات ديال لمسلمين لي غادي تساهم فتطور ؤروپا لغربية، وحتا الصبليون ستافدت قتصاديا من لقصور وحصون و مساجد و بيوت لمسلمين فالسياحة بحكم جمالية وقيمة هاد المباني عند المؤرخين صبلوينيين و السياح. اصل د سمية. مكاينش شي اصل محدد د تسمية ولايني واقيلا ليندلاس تسمات هاكا حيتاش سكنو فيها شي قبايل جرمانية مهمجة و جالوفية جات من سكندينافيا وبلاد لاليمان سميتها قبايل لوندال ولا ڤاندال (منها نيت مناش جا لمصطلح Vandalism اللي كايعني تاهيماجيت)، وتسمات ب وينداليسيا ؤلا ڤانداليسيا ومعا ليام تحرفات لاندلوسيا ومنبعد الاندلس عند لعرب. هاد لويندال سكنو حتا شمال فريقيا سيرتو ف السواحل د شمال الجزاير و تونس وشوية ف ليبيا تاع دابا تما دارو فيه مملكة ديالهوم. تاريخ. قبل ليسلام. كانت شبه لݣزيرة ليبيرية محكومة بلقبايل لويندالية، ومورا ماخرجو حكمو فيها طوايف خرين ديال النصارى تعرفو ب لݣواطا لغرباوا "Visigoths" اللي نفاصلو على لحكام دالرومان عام 467م ودارو فيها لمملاكة ديالهوم ولعاصيمة ديالها كانت هيا طليطلة واللي كايݣودها لمليك يوريك "Euric". وفعام 694م، شدّ فيها لحكام غيطيشة "Wittiza"، اللي كان كايتعامل مزيان معا ليهود حيت حبس لحݣرة عليهوم، ولايني فعهدو كانت لبلاد مخربة بسباب لمجاعة والجايحات. الجغرافيا. بلاد لاندلوس هيا ليوما شادا جوج بلدان صبليون و لبرطقيز فلجنوب لغربي دلوروپ التيساع ديالها تقريبا 600. 000 كيلوميط، كايفرقها معا بلاد لمغريب لمضيق د جبل الطر. كايحداها فالشرق لبحر لمتوسط و فلغرب لمحيط لاطلسي، فلجنوب لمضيق د جبل طارق و بلاد لمغريب فالضفة لوخرة اما فالشمال كايحداوها معا فرانسا سلسلة تاع جبال د لپيريني و لحاصول هادشي كايردها بحال ݣزيرة حيت كيما معزولة فلجنوب على لمغريب بلبحر راها معزولة على لوروپ بجبال. تبادل التاتير بين لاندالوس و مناطق لمغرب لكبير. ف لفترة ديال لحكم د لمرابطين، لموحدين و لبدية د لحكم لمرينيين تميّزات ب اتحاد نسبي مابين لاندالوس و مناطق لمغرب لكبير، و عرفات انصهار و تمازج بيناتهم ف بزاف د لوجوه، بحيت كانو لاندلوسيين كيجيو للعواصم د لمغريب، مراكش و فاس، و كان حتيكاك و تواصل مابين لفلاسفة و الطبّا و لعولاما ديال ديك لفترة، بحال بن طفيل، بن رشد و بن زهر. لهجرة د لاندلوسيين ل لمغريب و مناطق خرين ديال شمال افريقيا زادت تضخمات ملي الصبليون بداو كياخدو لمدون ديال لاندلوس وحدة ب وحدة. و ف لعهد ديال السعديين زادت كبرات، و لاندلوسيين جابو معاهم نمادج ديال لحضارة ديالهم، لي كانت طبعات لحياة لاجتماعية و لاقتصادية و لفكرية ف لمغريب ب واحد الطابع ديال لفخامة و الرقي. ما جاو طاحو لمعاقل اللخرين د لمسلمين ف لاندلوس، حتى كانو لمدون لكبار بحال فاس، تطوان، سلا و تلمسان ب عولاما، شوعارا، فنانين، تجار و حرايفيا لي سامو ف صهر لمضاهر لحضارية ديال لاندلوس و شمال افريقيا. الطابع لاندالوسي كيبان ف التجارة، لاقتصاد و لموسيقى ف تطوان و فاس، لي كانلقاو فيهم ليوما اعراف و مضاهر كيرجع لاصل ديالها ل ديك لفترة.
فطرة

لفطرة (ب لعربية زكاة الفطر) ف لمغريب هي يعني شوية ماكلة ولا شعير ولا فلوس كيتصدق بيها الصايم قبل ما يسالي شهر رمضان حتال صباح لعيد صّغير.
كدية

لكدية كاتعني لبلاصة اللي طالعة على لارض وغالبا ماكايكون عندها واحد النقطة عالية واللي كاتسما الشقّار. لكدية هيا واحد التضريسة ما هيا جبل وماهيا سهل يعني بيناتهوم، لعولاما د لجغرافيا البريطانيين كايݣولو باللي الجبل هوا لكدية اللي فايت الف ݣدام فوݣ النيڤو د لبحر (تقريبا 300 ميترو). ضريب لمعاني. فالتاريخ. لباشار كانو من شحال هادي، كايبنيو ديورهوم فالشقورا ديال شي كدية لجوج غراض سوا باش يتحماو من شي طوفان ومن لحملات د لويدان سوا باش يكون عندهوم شوفة واسعة للسايس (الميدان) اللي ضاير بيهوم فلوقيتة د لݣيرّات باش يشوفو لعدو دغيا. كديات مصاوبين. كاينين كديات طبيعيين، ولايني كاينين خرين مصاوبين داروهوم قوام غابرة. كاينة واحد لقبيلة من لمراكنة لاصليين فلغرب لوسطاني د ميريكان الشمالية سميتهوم شعوب لهوپويل كانو ݣاع كايتسماو بلبني دلكديات حيت كانو كايصاوبو بزاف ديال لكومات عندها فورمة د قبات ؤلا بوغلالات كايوصل لعلو ديالهوم ل تسعود ميترو. نوطات.
يينيسي

يينيسي (بالروسية: Енисе́й، بلمنݣولية: Енисей мөрөн)، هو خامس اطول واد ف لعالم، و اكبر واحد اللي تيصب ف لمحيط لمجمّد الشمالي. تينبع واد يينسي ف الجبال د سيان ف سيبيريا، و موراها طرف منو تيمشي للجنوب و تيدخل ف مونݣوليا، و طرف تيبقا ف روسيا، تيطلع للشمال و تيقطع سيبيريا كلها تا تيصب ف لبحر د كارا. الشرق ديال لواد تيصب ف الضاية د بايكال. الطول لكامل د يينسي هو 5539 كيلوميطر. اغرق بلاصة ف يينسي فيها 24 ميطرو د لغرق، و لمتوسط د لغرق د لواد كامل هو 14 لميطرو. لواد تيتجمد ف الشتوا، و ف شي بلايص ف الشمال ديالو تيبقا مجمد تال تقريبا 200 نهار كل عام. ملّي تيدوب التلج، تيدير لواد فيضانات كبار ف الربيع (بحال لويدان لاخرا د سيبيريا)، و تيقدر يفيض تا ف الصيف و لخريف الا هبطات الشتا بزاف.
المختار البركاني

المختار الزناتي، لمعروف ب سميت الشاب لمختار لبركاني، هو موغني مغريبي كيلقبوه تا ب "ملك الرݣادة" لي هو تراث مغريبي، هو فنان عندو شي 43 البوم موسيقي ومئات لعراسات لي نشطهم. حياتو. تولد المختار ف 29 فبراير 1960 ف دوار اولاد عبد الرحمان اقليم بركان، وقرا غي شوية و خرج من لقراية و تبع لفن. كانت لبديا ديالو معا لفن ف سن 15 عام، بعدما رحل ل احفير وبقا فيها شي تسع سنين بين “لجواق” يتعلم. من بعد دخل معا مجموعت “البشارة” الغيوانية. شهادة ديال لفنان وديع الصافي. ݣال مختار لبركاني : "وديع الصافي فاش سمع لمواويل ديالي ف برنامج مسار ف القناة الثانية، قالي انت عندك انماط عراقية، وانا ما عمرني عرفت شنو هما هاد الانماط العراقية، انا عروبي كندير الفن غير داك الشي اللي كنسمع وكنحس بيه".
لحاج محمد لمسفيوي

لحاج موحماد لمسفيوي كايتعتابر من بين لقتالا لمتسلسلين لخطيرين لي تعرفو ف تاريخ د لمغريب يلا ماكان نيت ف لعالام كامل وهادشي ف لخر د لقرن تسعطاش و لبدية د لقرن لعشرين، هاد سيّد قتل 36 مرا ف مراكش ب مانيرة همجاوية وبسباب هادشي غايتحكم عليه مورا مايتعدب مزيان ب لاعدام بالتسوار لي غايطرا فحقو نهار 13 يونيو 1906. لقاضية ديالو هضرو عليها جورنالات ديال لميريكان و لبريطان و دول اخرين، وزيدون لقنصلية د لميريكان ف طنجة تدخلات على لخط وعطاتنا تفاصيل على هاد لپروصي. حياتو. لحاج موحماد لمسفيوي كان خدام خراز وف نفس لوقيتة كان كايزمم لبريات ل ناس (كاتب عْمومي) نيت ف لمحال ديالو ف مدينة مراكش. كان معروف بلي مشا للحج، داكشي علاش كانو نّاس كيعيطو لو "لحاج". هاد سيد كان واخا هكاك حدودي مكايتعاشرش معا ناس لمدينة لي براصهوم ماعارفينش عليه بزاف د لحوايج، راجل غايكون ف تّلاتينات تال لخمسينات من عمرو داخل سوق راصو. بشكل عام ماكانوش نّاس كيتيقو فيه، حيت كانت اشاعة بلي كان قاتل شي حد ف شي بلاصة ؤ هرب. لجرائم. حنا ف عام 1906، لمغريب ديك ساع كان تحت لحكام ديال مولاي عبد لعزيز. من 1894 وكايكتر لغا على لغبور ديال لعشراوات د لعيالات ف مراكش، فاميلاتهوم كيما لمخزن كايقلبو عليهوم ليل ونهار باش يعرفو السويرتي ديالهوم. حيت ماقدّوش سّلطات باش يفكّو هاد لّغز، لفاميلة ديال وحدة من ضّحايا دارو تّحريات ديالهوم، ؤ وصلو ل مرا سبعينية سميتها "حنا؟ رحالي"، لي كانت موساعيدة ديال لمسفيوي، ؤ كانت اخر وحدة تشافت معا بنتهوم لي غبرات. هاد شّارفة غادي يعدّبوها حتا عتارفات ب لجرائم لي عاونات فيهوم لمسفيوي، باش يستدرجو عيالات شابات، يخدّروهوم، ؤ يقطعو ليهوم ريوسهوم. ؤ غادي يتّعتاقل لحاج لمسفيوي ديك سّاع، لي غادي يتعرّض ل تّعديب حتا هوّا حتا عتارف ب لجرايم د لقتيلة ديال 36 مرا. 20 جتة مقطوع ليها رّاس تّلقاو ف بير ف لحانوت د لمسفيوي، ؤ 16 خرة ف نفس لحالة تّلقاو مدفونين ف جّردة ديال دارو. لهاداف د لجاريمة كان هوّا شّفرة ديال دّبالج ؤ لخواتم ؤ لموجوهرات ديال ضّحايا. لعوقوبة ؤ لاعدام. بسباب لغضبة لكبيرة ديال لمرّاكشيين، غادي يتّحكم على لمسفيوي بشكل عورفي (ماشي ف موحاكمة رسمية) ب لاعدام ب صّلب. ولاكين تّمتيليات لقونصولية لغربية ديك سّاع ناضو ضد هاد لحوكم، حيت جاهوم مهيمج بزاف. داكشي علاش سّلطات بدّلو لحوكم ل لاعدام ب قطيع رّاس، ولاكين ماغاديش يزربو ف تّنفيد ديالو، ؤ غادي يبقا لمسفيوي كيتّعرض كلا نهار قدّام لجمهور باش يتّجلد ب سّوط، لي كايتسالا ب 10 د ضّربات ب عصا مسننة حتا كيولي جلدو متقوب ؤ عامر دمايات. جّلادين غادي يبقاو يتفنّنو ف نواع تّعديب باش يرضيو لجمهور. ف لّخر غادي يتّعدم لمسفيوي ب تّسوار، يعني غادي يتدوّر عليه سور باش يكون بوحدو مربوط ف بّييْتة صغيرة بلا ما بلا ماكلة، حتا مات. ف ليومين لّولة كان كيتّسمع صوتو ب لبكا ؤ تّعياط، ؤ ف نّهار تّالت سكت ف مرة. لمرا شّارفة لي عاوناتو كانت ماتت ف نهارها ب تّعديب.
لواد الصفر

لواد الصفر (بالشينوية: 黃河) هو تاني اطول واد ف الشينوا (مورا يانݣ تسي) و سادس اطول واد ف لعالم. تسمّا صفر علاود لما ديالو واخد ديك اللون، حيث مخلّط ببزاف ديال التراب و لغيس اللي معمّرينو. تينبع لواد من الجبال ديال بايان هار ف لغرب د الشينوا، و تيقطع لبلاد من لغرب للشرق، تا تيصبّ ف لخليج د بوهاي، ف لبحر الصفر (اللي هو طرف من لبحر د الشينوا). الطول د لواد الصفر هو 5464 كيلوميطر، و هو من لويدان لمهمة ف التاريخ د الشينوا، و تبنات ف جوايهو بزاف د لحوايج اللي اترات ف لحضارة د لبلاد. هاد لواد معروف بلفيضانات لخطيرة ديالو، وباللي تيبدّل الطريق ديالو بزاف.
عبد الجليل بوزوݣار

عبد الجليل بوزوݣّار (مزيود ف 1968 ف مراكش) هوّا باحت ف لمجال د لاركيولوجيا ؤ ؤستاد د تّعليم لعالي ف لمعهد لوطني ديال عولوم ترات ؤ لاتار ف رّباط. ؤ كان تراس عاداد ديال لفراقي د لبحت لمغريبية ؤ دّولية، من بينها فريق ديال لبحت ؤ لحفير ف مغارة لحمام كتاشفو فيها لحضارة ديالت انسان تافوغالت، لّي كاترجع ل فترة قبل خمصطاشرالف عام ؤلا كتر. حياتو. بوزوݣار خدا لباك ديالو ف مراكش ف شعبة علمية ف 1987. كان ف اللول باغي يولي طبيب، ولاكين ب تاتير ديال واحد لاستادة د الليسي قرر باش يدير لاركيولوجيا ف لمعهد لوطني ديال علوم ترات و لاتار INSAP ف الرباط، و تخرّج منها ماجور ديال لپرومو ديالو. خدا ميتريز و موراها دّوكتورا من جامعة د بورضو ف فرانسا ف لجيولوجيا د لعصر رّباعي ؤ لقبلتاريخ. ف 2002، سوتنا دوكتورا د دّولة ف لاركيولوجيا ف جامعة لييج، بلجيكا. لكاريير. مورما سالا قرايتو ف بورضو، قرّر بوزوݣار باش يرجع ل لمغريب، "اولاً حيت بلادو و تانياً حيت فيها بزاف د لامكانيات د لحفر لاركيولوجي". لحملة اللولة لي شارك فيها كانت بحت اركيولوجي ف تمارة. بوزوݣار باحت موساعيد ف معهد ماكس پلانك ف المانيا (من 2009)، ف لجامعة د ؤكسفورد ف بريطانيا (من 2013)، ؤ ف جامعة محمد لخامس - اݣدال ف رّباط (من 2004)، ؤ كان باحت موساعيد ف 2015 ؤ 2016 ف جامعة ايكس مارسيليا ف فرانسا. ف يوليوز 2022، تعين بوزوݣار مدير د لمعهد لوطني ديال عولوم ترات ؤ لاتار. عندو بزاف د لابحات منشورة ف جورنالات علمية، ب تعاون معا باحتين مغاربة ؤ ݣور.
قضية عمر رداد

قضية عمر رداد، هي وحدة من لقضاوي لمشبكين ف التاريخ لقضوي ديال فرانسا و اللي ناض عليها اللغا و اللغيط ف لمجمع لفرانساوي، هاد لافّير داخل فيها واحد جارديني من طواسل (ؤصول) مغريبية سميتو عمر رداد بو27 عام متهوم ب لقتيلة د لپاطرونة ديالو جيزلان مارشال مولات 65 عام، ف نهار 23 يونيو 1991. هاد لقضية بقات معروفة بسباب لغموض لي كايغطي سيناريو د لجريمة. سݣيطة ديال جيزلان مارشال تلقات ف لاكاب ديال لڤيلا ديالها لي لباب ديالو كان مبلوكي من لداخل. لفصالة د لقضية. قضية عمر رداد بدات معا لقتيلة د جيزلان مارشال بشلا ضربات بجنوية ف لڤيلا ديالها لاشاماد ف لمدينة د موجان ف فرانصا. جوج كلمات مكتوبين ب دّم، "عمر قتلني"، تلقاو ف لبلاصة د لجريمة. تلتيام مورا لقتيلة، غايوقفو عمر وغايتهموه بالتصفية ديال هاد لمرا، و حيت كان ماقاريش و ماكيعرفش مزيان يدوي بلفرانساوية و زيادة على ديك لكتابة وفوقها السيد كان غير زماݣري تما، بسباب هادشي عمر غايولي هوا لمتبوع اللولاني فهاد لقضية. دافع عليه لموحامي جاك ڤيرجيس، عمر رداد تحكم عليه نهار 2 فبراير عام 1994 ب تمنطاش لعام د لحبس، قبل مايخرج بعفو جزوي فعام 1996 عطاه ليه رايس جاك شيراك مورما توسط ليه لحسن تاني. بعدما خرج، بقا عمر كيتقاتل باش لمحاكمة ديالو تّعاود. لمحاكمة د عمر رداد دارت مجادلة كبيرة، ف فرانصا ؤ حتا لمغريب، لي هيا بلادو لاصلية. ديفاع نتاقد طريقة لي تدار بيها تحقيق، ؤ لخلاصات ديال تشريح ؤ تحليلات لݣرافولوجيكية. مورا لْمْحاكمة، قال ڤيرجيس بلي لاصل لمغاربي د لمتهوم لعب ضدو، هادشي لي ماعجبش لموحامي د طرف لمدني، هنري لوكلير، لي هوا ف نفس لوقيتة نايب رايس د لعصبة ديال حقوق بنادم. لكتابة ديال "عمر قتلني" بقات متورخة فهاد لقضية، لي ولات من بين لوحدين لي مشهورين ف تسعينات. علا حساب جورنال لوموند د 21 يونيو 2021، سيلڤي نواشوڤيتش، لموحامية د عمر رداد، غادي تحط طلب جديد باش تعاود لموحاكمة علا حساب نتايج د تحليلات د لا دي ان تدارو ف 2019، لي بينو بلي كاين شي تلاتين اتر ب نفس لا دي ان د شي دكر (ماشي د عمر رداد) تلقاو ف لاتر د دم، هادشي كيحيد علا حساب لموحامية لحتيمال بلي وقع تلويت من بعد. ف لخر د 2021، هاد ضوسي تعاود تحل. ف اكتوبر 2022 لمحكمة د لمراجعة رفضات هاد طّلب. لموحامية نواشوڤيتش قالت بلي عندها نّية باش تدفع هاد لقضية ل لمحكمة لاوروپية ديال حقوق لانسان.
واو اللوت

واو اللوت هيا ضاية جاية فاقليم بركان فجيهت ورطاس مور واد ورطاس-شراعة. واو اللوت الاسطورة. كاتميز واو اللوت بلي كتتزار من عند النسا، معروفة بواحد لاسطورة مقدسة من طاراف الزوار حيث كيعتبروها ضاية مبروكة وكيتقضا عندها لغاراض كما زيارت لوليا. واو لوت معروفة عاود بوحد لحكاية شعبية على شي مرا بصيرة كرمات شي وليا زارو لبلاصة وباركوها وردولها الشوف. وعاقبو جيرانها لي متهلاوش فيهم ملي طلبو ضيف الله ولعيقاب كان بلخسف ݣاع لقرية و رجعات فبلاصتها الضاية.
مارتشيكا

مارتشيكيا هي ضاية ف الشمال الشرقي د لمغريب. جات ملاصقة معا كورنيش د ناظور. لاصل د السمية. لمعنى ديال سميت مارتشيكا هو لبحر الصغير بالصبنيولية، مكونة من Mar وتعني لبحر وChica وتعني لبنت ويرمزو للبنت بالصغر دايما.
واد أوب

اوب ولاّ اوبي (بالروسية: Обь) هو سابع اطول واد ف لعالم، و جا ف لغرب ديال سيبيريا. الطول ديالو كامل هو 5410 كيلوميطر، و مع لفروع ديالو تيدوز من تلاتة د لبلدان، اللي هي: روسيا، مونݣوليا و كازاخستان. لعيون د واد اوب جاو ف جبال الطاي ف لجنوب د سيبيريا، و موراها تيبقا طالع للشمال، تا تيصبّ ف لبحر د كارا، ف لمحيط لمجمد الشمالي. اوب تيدوز من لمدينة د نوڤوسيبيريسك، اللي هي تالت اكبر مدينة ف روسيا من جيهت السكان، و هي لبلاصة اللي تيقطع منها الطران د سيبيريا باش يكمّل طريقو.
ڤانادينيت

لڤانادينيت هوّا معدن لفورمولة لكيماوية ديالو هيّا Pb5(VO4)3Cl، ؤ هوّا خلطة طبيعية د رّصاص ؤ لكلور ؤ لڤاناديوم. تّكتاشف ل لمرة لّولة ف لمكسيك ف 1801 قبل ما يتكتاشف لعنصر د لڤاناديوم. نّواع لّي ماشي نقية منو كيكون مخلط معاها لكالسيوم، لفوسفور ؤلا لارسينيك. لمناجم د ميبلادن ف اقليم ميدلت معروفين علا لمستوى لعالمي بلي كيتّلقا فيها ڤانادينيت ب جودة عالية. لفانادينيت هوّا لمصدر صّيناعي رّئيسي د لڤاناديوم. بلايص خرين فين كيتّجبد كاينين ف لارجونتين، ناميبيا، لمكسيك ؤ لميريكان. سّمية. سّمية ديال هاد لمعدن جات من تّركيبة ديالو لّي فيها لعنصر لكيماوي د لڤاناديوم. تّاريخ. لڤانادينيت معدن مامنتاشرش بزاف، حيت ماكيتكون غير علا طريق تحول كيماوي ديال معدن اخور. داكشي علاش كيتعتابر "معدن تانوي. " كيتّلقا عادة ف لمناخات نّاشفة، ؤ كيتشكل ب لاكسدة ديال لمعادن لّي مكونة من رّصاص. ف بزاف د لحالات كيكون ف نفس لموضع معا لمعدن لّي كيتسما ݣالينا، لّي مكون من لكبريت ؤ رّصاص. كاينين معادن خرين كيكونو معاه بحال لوولفينيت، لپيرومورفيت، لميميتيت، دّيسكلوازيت، لكيروسيت، لموطراميت، لانݣليسيت، لّيمونيت، ؤ لباريت. لڤانادينيت تكتاشف ف لمكسيك من طاراف لمعادني سپنيولي اندريس مانويل ديل ريو ف 1801. ديك سّاع كان سمّاه "رّصاص لقهوي، " ؤ دار فرضية بلي كيحتاوي علا عنصر كيماوي جديد، ولاكين منبعد تراجع علا لفرضية ديالو. ف 1830، شّيميست سّويدي نيلس ݣابرييل سيفستروم كتاشف عنصر جديد سمّاه ڤاناديوم، ؤ تبين مورا داكشي بلي هوّا نفس لعنصر مناش مكون لمعدن لّي كتاشف ديل ريو. من 1838 ولات سّمية "ڤانادينيت" هيّا لّي منتاشرة من بعد ما تّكتاشف مرة خرة ف لمكسيك. خاصيات. من بين لخصايل ؤلا لخاصيات ديال لڤانادينيت كنلقاو: لڤانادينيت عندو نفس لبنية لكريسطالية ديال لميميتيت ؤ لپيرومورفيت، ؤ معا معادن خرين كيشكلو لݣروب ديال اپاتيت. ف لاسيد نّيتري كيتحلل لڤانادينيت ل محلول صفر، ؤ ف لاسيد لهيدروكلوري كيتحلل ل محلول لونو خضر، ؤ كيتشكل منو كلوريد رّصاص.
غيطيشة

غيطيشة، تولد ف جوايه 686 ؤ مات ف 710، كان هوّا لماليك ديال هيصبانيا و سيپتيمانيا على لݣواوطا لغرباوا من 702 حتال موتو. حياتو. غيطيشة دوز حياتو ف طليطلة هوّا ولد لمليك هيجيكا، لي غايعينو دوق على ݣاليسيا ؤ من بعد غايخلفو على لحكام تاع لݣواطا لغرباوا وهوّا فعمرو خمسطاش لعام. فاش غايشد لحكام د لمملاكة ديالو غاتولي ضعيفة بسباب جايحات بحال طاعون ؤ لهيمريات (لمجاعات) و لمدابزات بين لحكّام. واخا صلّح شي جرايم دارهوم باه ولايني بزاف د لكتابات ديك ساع كايهضرو عليه خايب حيت على حساب لغالبية د لكتابات ومنبينهوم واحد لوتيقة خبّارية تاع يالفونص التالت تكتبات ف لقرن تسعود، غيطيشة كان مامزيانش و خصايلو قبيحة حيت كان بولعيالات وكان كايدهن السير يسير معا صحاب الدين باش يتبع شهوتو علا خاطرو ومايحبسو حتا واحد، ونفس لوتيقة لخبّارية كاتݣول بلي بسباب هادشي غايطيحو لݣواطا لغرباوا و غادي تّخسر صبانيا لي غاطيح عيمان قليلة ف يدين لمسلمين. مورا موتو لي مامعروفش سبابها، غايتبعو رودريݣو ولد الدوق ديال ݣورضبّة لي كان منبين لفياكتم ديال تاسلطاويت لقاصحة ديال غيطيشة لي عوْرو ولاحو ف لبنيقة وفيها نيت فاش مات. الترّيكة ديالو. غيطيشة غايخلي لقليلة تلاتة ديال دراري على حساب ماݣال ترايخي ليندلاسي بن لقوطية: ياخيلا، عارضو، روميلوس.
لمناجم د ميبلادن

لمناجم د ميبلادن هوما مناجم كاينين ف جماعة ميبلادن ف اقليم ميدلت، على مساحة د 60 كلم²، على بعد ديال 15 كيلوميطر من مدينة ميدلت، ؤ لّي معروفين على الصّعيد العالمي ب الجودة د معدن لڤانادينيت لّي كيتستخرج من تماك. لستيغلال ديالهوم بدا ف لفترة د ليتسيعمار لفرانساوي د لمغريب، ف 1926 ؤ بقا لستيغلال ديالو حتال 1983. مابين 1926 ؤ 1949، كتر من 600 حفرة د تّنقيب علا لمعادن تحفرات، شي وحدين ب غرق ديال كتر من 10 ميترو. لاوج د لستيغلال ديال لمناجم د ميبلادن كان ف سّبعينات ديال لقرن لعشرين، ؤ هيّا ؤ لمناجم د احولي لّي قريبة ليها كانو كينتجو 300 الف طن ديال لمواد لمجبودة ف لعام، ب نيسبة د 3% ديال تّركيز د عنصر رّصاص. مابين 1973 ؤ 1983 هاد جّوج سيتات نتجو 2، 930، 000 طن ديال رّصاص. سّكان لمحليين باقين كيستاغلو لمناجم بشكل ماشي قانوني باش يصورو طرف د لخبز، ؤ عادتن كيبيعو لمعادن لّي كيلقاو ب اتمان رخيصة ل لݣور، لّي كيعاودو فيها لبيع ب لاتمان د سّوق لّي كتقدر توصل ل لالاف د دّولارات. سّباب ف هاد لوضعية هوّا بلي لكونطرا د لستيغلال معا شّركة باقي مستامر حتال 2029 وخا مابقاتش كتستغل لمناجم فعليا، ؤ هادشي كيمنع سّلطات باش تسمح ب لانشاء د جمعية قانونية ديال لستيغلال ديال لموارد لمنجمية د لمنطقة. نّاس لّي كيخدمو ف تّنقيب علا لمعادن كيتعرضو ل مخاطر ف لكسدة ديالهوم بسباب رّيسك د سّقوط ف لبيورا لقدام، ؤ مخاطر صحية حيت كيتنفسو هوا عامر ب مواد بحال رّصاص، وخا هاد رّيسك قل شوية من فاش كيكون لستيغلال ب طرقان طيكنولوجية متطورة لّي كتدير غبرة بزاف ؤ كتلوت لبيئة بشكل كبر. تّاريخ. لبحت لّول علا لقابلية د لستيغلال لمنجمي ف نّواحي د ميبلادن تدار ما بين 1923 ؤ 1926، من عند شركة د لمناجم د شمال افريقيا، لّي اسسات شركة د لمناجم د احولي. هاد لبحت بين بلي كاينين جوج موضعات ميتاليين فين يقدر يتستخرج رّصاص، فين كاينين دابا لمناجم د ميبلادن ؤ احولي. لستيغلال لفيعلي ديالهوم بدا ف 1939، مورا ما تّبنات لبنية تّحتية ضّرورية، بحال بلايص د لغسيل ؤ لمراكز لحرارية ؤ لهيدروتريسينتية. صّونطر د ميبلادن غادي يسد ف 1967، ؤ غادي يعاود يحل ف 1977، بعد ابحات ف 1973 لّي كانت بينات بلي باقي قابل ل لستيغلال. ف 1983 غادي يسد ف مرة. لغيران د ميبلادن. كاينين كتر من 600 حفرة ف مناجم ميبلادن، موزعة علا مناطق ؤلا غيران ب سميات مختالفين، من بينهوم: ليزو Les O، ليزيس Les S، ليضال Les Dalles، ليزابي Les AB، بولمادن Bou Elmaden، ليزا Les A، ليزير Les R، ليتي Les T، ان ماري Anne-Marie، دوزييم ؤريزون 2ème Horizon، مارݣيريت Marguerite، ؤ منجم ا سي ايف ACF Mine. كاينين حتا لمناجم د احولي لي محسوبين علا جماعة ميبلادن، ؤ لمناجم ديال زايدة لّي محسوبين علا جماعة زايدة. لبحت لپاليونطولوجي. اقدم لفوصيلات لي تلقاو حدا احولي ف ميبلادن ديال ديناصور لعوصوروپود، كيرجعو ل مابين لعصر لجوراسي لقديم هادي كتر من 200 مليون عام ؤ لعصر لجوراسي لوسطاني، تقريبا 174 مليون عام. ليستة د لمعادن. هادو لمعادن لّي كاينين ؤلا محتمل يكونو ف ميبلادن. اغلبية كانو كيتستعملو ف لانتاج د رّصاص.
مملكة لݣوط لغربيين

مملكة لݣوط لغربيين (باللاتينية : "Regnum Visigothorum") هيّا واحد لمملكة جرمانية اسسوها لݣوط لغربيين سيطرات على شبه لجزيرة لايبيرية و لجنوب لغربي ديال فرانسا من لقرن لخامس جوايه ديك 418م و بقات حتى فتحوها لمسلمين تحت راية لامويين عام 711م. هاد لمملكة اسسها واليا ؤ ولدو تيودوريك لولاني ف تولوز عام 418 لي دارها عاصيمة ديالو و لي قرن منبعد غادي تشد من لالوار فالشمال حتال جبل طارق فلجنوب و من رون فالشرق حتال لمحيط لاطلاسي ف لغرب.
تامنجميت

تامنجميت ؤلا تامعدنيت ؤلا تامينيت (ب نّݣليزية Mining، ب لعربية تعدين) هيّا لحرفة ديال تخراج لمعادن ؤلا مواد خرين، عادة ف حالة قاسحة، لي عندها قيمة قتيصادية، من تحت لرض. هاد لحرفة قديمة بزاف، ؤ كاترجع ل فترات د لقبلتاريخ. لبلاصة فين كيتم تّخراج د لمواد كيسمّيوها لمغاربة "غار" ؤلا "منجم" ؤلا "مين" (من لفرانساوية "Mine"). اقدم منجم تّلقا ل حد سّاعة، هوّا منجم نݣوينيا لي كاين ف مملكة ايسواتيني ؤ كيرجع ل هادي 43000 عام. طّرقان ؤ لاساليب د تامنجميت تطورو معا لوقت، ؤ كيتبدلو علا حساب لعمق ديال لحفير. تامنجميت عندها فوايد قتيصادية كبيرة، ولاكين تقدر تكون عندها اتار سلبية علا لبيئة، ؤ علا بنادم لّي خدام ف هاد لحرفة، ؤلا كيعيش حدا شي منجم.
بني يزناسن

بني يزناسّن ؤلا بنو زناسّن هي اقدم قبيلة امازيغية ريفية ناطقة ب وحدة من فروع تاريفيت لي هي تازناست. [] بني يزناسّن سكنات السلسلة نتاع جبال لي جاية فالشمال الشرقي د لمغريب. هاد سلسلة كيحيط بيها لوطا ديال تريفة اللي ولات مدينة بركان ليوم، من نهار جا لستيعمار لفرانساوي فللول ديال القرن العشرين. طوپونيميا. ختالفو بعض الباحثين فاصل التسمية ولكين على حساب الباحث عبد الله لحسايني، فا سمية "يزناسن" ماكاتعني حتا حاجة من داكشي لي قالوه الباحثين و بلي كيعني "ايزناتن" لي هي باللوغة ديالهم يعني بلوغة تايزناسنيت "الزناتيين" يعني ولاد زناتة. ويزيد لحسايني يقول بلي فعلا كاع الريف زناتيين وحتى ݣزو من الجزائر وليبيا ولكن كاين بيناتهم شي قبائل من صنهاجة ايصنهاݣن وغيرهم. باش مكونة بني يزناسن؟ . بني يزناسن كانت فيدرالية ديال ربعة ديال القبايل:
ݣواوطا

لݣواوطا هوما واحد لقوم جيرماني كبير كايتقسم على جوج د لفروعا لݣواوطا الشرقاوا اللي تنسطالاو فلجانوب ديال يوكرانيا و قريميا ؤ لݣواوطا لغرباوا اللي تنسطالاو ف رومانيا ديال دابا و لي غايوسّسو لمملكة دلݣواوطا لغرباوا. هاد لݣواوطا جاو من سكانديناڤيا قبالت بحر د لبلطيق و لجانوب ديال السويد (بلاد لݣواوطا ؤلا ݣوطالارض: Gotland). كيما كان لحال، التاريخ دبصاح ديالهوم ماغايبدا يتعرف حتال لقرن التالت مورا الزيادة د لمْسيح. غير هوا خاصنا نديرو لفرق بين لݣواوطي (منسوب ل قوم جيرماني: "ݣوطيكوس" ) و لݣوطي (منسوب لݣوطيك اللي هوا فن بان ف لوروپ ف لقرون لوسطانية). هاد لقومان دارو ممالك ديالهوم ف لقرن لخامس فلوروپ لغربية (كرواتيا، طاليان، فرانسا، الصبليون تاع دابا)، هاد لممالك غايريبو بالتباعية فعام 553م ؤ 711م من غير فالشمال دالصبليون غاتبقا واحد لمّيليكة (مملكة صغيرة) سميتها يشتوريا.
منظمة أكاديمية التراث

منظمة اكاديمية التراث هي جمعية مغريبية كاينة ف بركان. تاسسات ف 8 يناير 2017 فمدينت بركان كجمعية وطنية عندها فروع، ولهدف الكبير ديالها كان تاطير وماسسة التراث المحلي باش تعيدلو لعتيبار حيت كاتعتابرو كنز وراسمال مهم بزاف. [] و كتهدف باش تشرك لفاعلين و لمتدخلين وݣاع طبقات ديال لمجتمع خصوصا الشباب باش يطورو لفعل التراثي ويبينو الثقافة و لفلكلور لمحلي فوحد شكل اكاديمي بعيد على لفوضوية و لارتجال. كيراسها لباحث فالتراث لمحلي عبدالله لحسايني.